Kovács Ákos (zenész)

Kovács Ákos (Budapest, 1968. április 6. –) Kossuth-díjas magyar dalszerző, zeneszerző, költő, Ákos néven énekes-előadóművész. A magyar zenei élet egyik meghatározó előadója. Az egykori Bonanza Banzai együttes énekese, szövegírója, zeneszerzője, majd szólistaként is népszerű és termékeny előadó a kilencvenes évektől napjainkig. Saját stúdiójában dolgozik, saját lemezkiadója gondozza albumait. Ákos az éneklés mellett akusztikus és elektromos gitáron, basszusgitáron, szintetizátoron és dobon is játszik. Önálló koncertjei mellett sok hazai fesztivál kiemelt fellépője. Két idegen nyelven, angolul és olaszul beszél. Nős, felesége Őry Krisztina. Négy gyermek apja: Márton (1998), Anna (2002), Kata (2005) és Júlia (2010).

Pályafutása 

A Fazekas Gimnázium elvégzése után a Budapesti Közgazdaságtudományi Egyetemen tanult tovább, ahol 1992-ben végzett külgazdaság szakon. Az 1987-ben megalakult Bonanza Banzai kultuszzenekar alapítójaként, énekeseként országos hírnévre tett szert, a formációban zenésztársai Hauber Zsolt és Menczel Gábor voltak. Ő írta a dalszövegeket, de zeneszerzőként is dolgozott. Szólókarrierje kezdetben a zenekarral párhuzamosan futott, 1994-től, az együttes felbomlásától kezdve szólistaként lép fel, továbbra is ő jegyzi a dalszövegeket és a zene túlnyomó részét is. A Bonanzával kilenc, szólistaként tizennyolc magyar nyelvű és hat angol albumot készített. A magyar kiadványok többsége aranylemez lett, de több platina is van köztük. Magyarországon összes kiadványának együttes eladásai elérik az egymillió példányt. Számos országjáró turné főszereplőjeként több száz élő koncertet adott. Koncertezett Groningenben, Barcelonában, Moszkvában, Rómában, Párizsban, Amszterdamban, Erdélyben, Felvidéken és Brüsszelben is, Londonban több alkalommal is fellépett.

A dalszerzői-előadói munka mellett több mindennel foglalkozik: verseket ír, ezidáig öt kötete jelent meg; saját videóklipjeit rendezi; A Nagy Könyv című televíziós olvasás-népszerűsító akció keretében tévéfilmben szerepelt; színházban dolgozik, irodalmi felolvasóesteken lép fel. 1995-ben a Vígszínházban bemutatták Bertolt Brecht „Baal” című darabját, az előadáshoz Eszenyi Enikő rendező felkérésére írt zenét. (Egy évvel korábban a Bonanza Banzai Jóslat c. albumára ő írta egy Brecht-átdolgozás, az Evlyn Roe dalszövegét.) 1998-ban az „Oliver” előadásának főszereplője a Madách Színházban (Bill Sikes). 1999-ben a Tarzan című Disney-filmhez készítette el Phil Collins dalainak magyar fordítását, a dalokat maga énekelte fel a müncheni stúdióban. 2001-ben saját verseiből hangjátékot készített Kaszás Attilával, „A hét parancsszó” címmel. 2002-ben a budapesti Terror Háza Múzeum, 2006-ban a hódmezővásárhelyi Emlékpont múzeum kiállításához komponált tárlatvezető zenét. 2003-ban a Nemzeti Színházban szerepelt a Revans című előadásban. 2008-ban hangoskönyvet rögzített Krúdy Gyula novelláiból: a „Kaland a régi királlyal” című kiadványhoz maga válogatta az írásokat, a hangfelvételt Szigethy Gábor irodalomtörténész rendezte. 2013-ban a közrádiók új hangzó arculatának létrehozására kérték fel, valamint remixeket készített a brit Hurts együttes Miracle című dalához. Az ő stúdiójában rögzítette Berecz András Kossuth-díjas mesemondó a Felítő című albumát. A Babits Mihály születésének 125. évfordulójára megjelent verslemezen olyan színészek mellett mond verset, mint Mécs Károly, Sztankay István és Eperjes Károly. A Bencés humor című hangoskönyv felvételén Blaskó Péter és Kubik Anna társaságában szerepel. Az 1956-os forradalom 60. évfordulójára Szász Attila filmrendező ünnepi kisfilmet rendezett, az alkotás zenéjét Ákos jegyzi, a felvételekhez Miklósa Erika operaénekesnőt kérte fel közreműködésre. 2016-ban 1956-os emlékművet avattak Bodajkon, amelyre Ákos 1956 című dalának sorait vésték.

2013 őszén első szólólemeze, a Karcolatok megjelenésének 20. évfordulója alkalmából országszerte 13 telt házas koncertet adott, a műsorban a lemez összes dalát az eredeti sorrendben, de új hangszerelésben adta elő. Az első szólólemezről, valamint a turnéról Lévai Balázs rendezett dokumentumfilmet.

2015-ben megjelent 18. szólólemeze Még egyszer címmel. A címadó dalhoz egy 360 fokos videotechnikával rögzített klip készült.

A 2016-os turnészezon 12 előadását csaknem 120 ezren látták. Koncertet adott többek között Londonban, Kolozsváron, Velencén, Békéscsabán, a VOLT Fesztiválon, Kisvárdán, Szombathelyen, Diósgyőrött, a győri Audi Arénában. 2016. december 16-17-én a Papp László Budapest Arénában – 2014 és 2015 után – sorozatban harmadszor adott dupla telt házas koncertet. 2017-ben önálló koncerttel nem áll színpadra.

Interjú az Echo TV-ben
2015. december 14-én az Echo TV-nek adott interjújából elhangzott mondatai miatt három nappal később egyik szponzora, a Magyar Telekom szerződést bontott Ákossal, mivel cégük nem tartotta összeegyeztethetőnek az interjúban elhangzottak szellemiségét a Telekom Csoport hitvallásával és értékrendjével. December 17-én Kovács Zoltán kormányszóvivő bejelentette, hogy a kormány felbontja szerződéseit a Magyar Telekommal, majd pontosított, hogy ez csak a mobilnetes szerződésekre terjed ki. Január során számos sajtótermék helyreigazított a témában, vállalva, hogy valótlanságot állítottak és híreszteltek az ügyben.

Február végén közös megegyezéssel zárult a Magyar Telekom és Ákos együttműködése. A partnerek a vitás kérdéseket megnyugtatóan rendezték, az ügyet véglegesen lezártnak tekintik, megköszönve egymásnak a sok éves, eredményes közös munkát. Ákos mindeközben jelentős összeggel, 50 millió forinttal támogatta a dévai Szent Ferenc Alapítvány gyermekmentő tevékenységét.

Díjak 
 1994 – Huszka Jenő-díj
 1998 – Lyra-díj
 1999 – eMeRTon-díj 
 2002 – A Magyar Köztársasági Érdemrend tisztikeresztje
 2004 – eMeRTon-díj
 2004 – Artisjus-díj
 2011 – Budapestért díj
 2012 – Kossuth-díj
 2015 – Józsefváros díszpolgára
 2016 – Petőfi Zenei Díj – Az év koncertje
 2019 – Petőfi Zenei Díj – Az év férfi előadója

Fonogram – Magyar Zenei Díj

Diszkográfia

Szólólemezek

Középlemezek (EP-k)

Maxi CD-k 

 Ilyenek voltunk (The Deadline Remixes) (promo) – 1997
 Minden, ami szép volt (The Mixes) (promo) – 1997
 Ikon – 1998
 Keresem az utam – 2000
 Keresem az utam – Remixek – 2000
 Keresem az utam – RemixekVOL2 (iTunes maxi) – 2000
 Mindenki táncol – 2001
 A szavakon túl – 2001
 7 másodperc (duett Orsival) (promo) – 2001
 Alig hitted – 2002
 Majom a ketrecben (A Fény,Kép fotóalbum melléklete) – 2002
 Gondolnék rád (Ajándék az Andante-turné tavaszi koncertjegyeihez) – 2003
 Ölelj meg újra (Rádió promo) (promo) – 2003
 Ölelj meg újra (Ajándék az Andante-turné őszi koncertjegyeihez) – 2003
 Az utolsó hangos dal (Ajándék Az utolsó hangos dal nagykoncert jegyeihez) – 2004
 1956 (A Heti Válasz CD-melléklete) – 2006
 Adj hitet (Ingyenes MOL-ajándék maxi CD) – 2006
Minden most kezdődik el – 2007
 Negyven – 2008
 Gumicukor (Ajándék a 40+ koncert jegyeihez) – 2009
 Szindbád dala – 2010
 Utazó – 2011
 Előkelő idegen – 2012
 Tipikus Sztereó – (iTunes maxi) – 2012
 Veled utazom – 2013
 Girl In The Café (Karcolatok 20 Mix) – (iTunes maxi) – 2013
 Újrakezdhetnénk – (iTunes maxi) – 2014
 Ébredj Mellettem – (iTunes maxi) – 2015
 Ugyanúgy – 2016
 Szabadon – 2017
 50 (Ajándék az 50 koncert jegyeihez) – 2018
Nem kell más vígasz (iTunes maxi) – 2019
Aranyszárnyú Angyal (iTunes maxi) – 2020
Jeriko (iTunes maxi) – 2021
Fel a szívekkel – 2021
Ember Maradj (iTunes maxi) - 2023

Bonanza Banzai 
 1988 – Ladies from that house (maxi kazetta)
 1989 – Induljon a banzáj!
 1990 – A jel
 1990 – A Megváltó (kis bakelit)
 1990 – The Compilation
 1991 – 1984
 1991 – A pillanat emlékműve
 1991 – Monumentum
 1992 – Bonanza Live Banzai
 1992 – Elmondatott
 1993 – Régi és új
 1994 – Jóslat
 1995 – Búcsúkoncert
 2019 – Early Years (1989–1991)

Videókiadványok

Könyvek, LP-k, egyéb kiadványok 

 1991 – Dúdolnom kell
 1993 – Napló feletteseimnek
 1995 – Szavak és csendek
 1998 – Szív, seb, ész
 2000 – A hűség könyve
 2005 – X+I
 1990 – Bonanza Banzai Füzet 1
 1992 – Bonanza Banzai Füzet 2
 1993 – Bonanza Banzai Füzet 3
 1995 – Bonanza Banzai Naptár
 1996 – Ákos Kottás Album
 1997 – Pestiest Különszám 1
 1998 – Pestiest különszám 2
 1999 – Pestiest különszám 3
 2000 – Pestiest Különszám 4
 2002 – Pestiest Különszám 5
 2002 – Fény, kép (fotóalbum)
 2005 – Ákos Naptár
 2006 – Ákos Kottás Album 2
 2013 – Ákos Naptár
 2018 – Ákos 50-Visszaszámlálás
 2020 – Ákos Idősziget Naptár

1989 – Induljon a banzáj! LP
1990 – A jel LP
1990 – A Megváltó SP
1991 – 1984 LP
1991 – A pillanat emlékműve LP
1992 – Bonanza LIVE Banzai LP
1992 – Elmondatott LP
1993 – Karcolatok LP
2019 – Idősziget DUPLA LP
2019 – Early Years DUPLA LP
2021 – Még Közelebb DUPLA LP
2022 – Magunk Maradtunk LP
2023 – Új Törvény DUPLA LP
2023 – 2084 DUPLA LP
2023 - Karcolatok 30 DUPLA LP

Közreműködik

Dalok

Slágerei 

2014 októberében a Stream Top 10 slágerlista mellett egy újabb lista, a Magyar Stream Top 10 slágerlista született, amely az előbb említettből lett kivonva. Ezáltal magyar dalokat csak a Magyar Stream Top 10 slágerlistán rangsoroltak. 
Viszont a magyar lista csak egy hétig létezett, a következő héten már nem mutatott adatokat.

Duettek 
 2001: Orsival: 7 másodperc
 2009: Rúzsa Magdival: Minden most kezdődik el
 2010: Zsédával: Keresem az utam
 2011: Janicsák Vecával: Érintő
 2016: Demjén Ferenccel: Helyreigazítás
 2016: Marge-dzsal: Igazán
 2019: Őry-Kovács Anna: Elhiszem, Felemel

Kötetei

 Ezt nem lehet megúszni. Novellák, elbeszélések; MCC Press, Bp., 2021

Filmjei

 Magunk maradtunk (2022) – rendező

Portréfilm

 Ákos 50 (2018)
 Ikon – Ákos (2018)
 Ez itt a kérdés – Negyedszázad – beszélgetés Kovács Ákossal (2019)
 Backstage – Ákos (2019)

Családja 
Szülei Kovács János és Martos Mária. Anyai nagyapja Martos Raymund (†1978) ítélőtáblai bíró, ügyvéd volt. Felesége Őri Krisztina. Négy gyermekük született: Márton (1998), Anna (2002), Kata (2005) és Júlia (2010). Testvére Kovács Balázs ügyvéd, akinek felesége Lenkovics Mária, Lenkovics Barnabásnak, az Alkotmánybíróság volt elnökének lánya.

Jegyzetek

Források 
 Ákos honlapja

További információk 

 Ákos honlapja
 Ákos FaceBook
 Ákos Youtube (videóklipek)
 Ákos Vlog (werkfilmek)
 Ákos Twitter

1968-ban született személyek
Magyar könnyűzenei előadók
Magyar rockzenészek
Magyar zeneszerzők
Magyar énekesek
Kossuth-díjasok
Magyar billentyűsök
Magyar gitárosok
Magyar dalszövegírók
EMeRTon-díjasok
Artisjus-díjasok
Budapestért díjasok
Budapesten született személyek
Élő személyek
Római katolikus magyarok
A budapesti Fazekas diákjai